വെള്ളക്കെട്ടില് നീന്താന് വിധിക്കപ്പെട്ട് പതിനഞ്ചോളം കുടുംബങ്ങള് മാന്നാര്: മാന്നാര് ഗ്രാമ പഞ്ചായത്ത് മൂന്നാം വാര്ഡില് കടപ്രമഠം മണപ്പുറത്ത് റോഡിലെ വെള്ളക്കെട്ടില് നീന്താന് വിധിക്കപ്പെട്ട് കഴിയുകയാണ് പതിനഞ്ചോളം കുടുംബങ്ങള്. ഏഴു മാസത്തോളമായിട്ടും ദുരിതം വിട്ടൊഴിയാതെ കഴിയുന്ന ഈ കുടുംബങ്ങള് വീണ്ടും മഴയെത്തിയപ്പോള് കടുത്ത ആശങ്കയിലാണ്. കടപ്രമഠം ജംഗ്ഷനു സമീപത്ത് നിന്നും കിഴക്കോട്ട് കിടക്കുന്ന പഞ്ചായത്ത് റോഡിലാണ് വെള്ളക്കെട്ട് ഒഴിയാബാധയായി കിടക്കുന്നത്. ഈ റോഡിനോട് ചേര്ന്നുള്ള കുളം കരകവിഞ്ഞ് വെള്ളം റോഡില് നിറഞ്ഞ് നില്ക്കുകയാണ്. ഇരുചക്ര വാഹനങ്ങള്ക്ക് കടന്ന് പോകാന് മാത്രം വീതിയുള്ള ഈ റോഡിലൂടെ നീന്തിക്കടക്കാനാണ് പ്രദേശ വാസികള്ക്ക് വിധി. ഇവര് മുട്ടാത്ത വാതിലുകളില്ല. പഞ്ചായത്ത് മുതല് പൊതുമരാമത്ത് മന്ത്രിതലം വരെ പരാതികള് പോയെങ്കിലും പരിഹാരം ഇതുവരെ ഉണ്ടായില്ല. റോഡില് നിന്നും വെള്ളം ഒഴുകിപ്പോകാന് സമീപത്തുള്ള കുരട്ടിശേരി കോവുമ്ബുറം പുഞ്ചയിലേക്ക് ഒരു ഓട നിര്മ്മിച്ചാല് ശാശ്വതമായ പരിഹാരം കണ്ടെത്താന് കഴിയും. മന്ത്രി പരിഹാരം കാണുമെന്ന പ്രതീക്ഷയില് നാട്ടുകാര് ആദ്യ തവണ എം.എല്.എ ആയിരുന്നപ്പോള് സജി ചെറിയാന് ഇടപെട്ട് ഓട നിര്മ്മിക്കുന്നതിനുള്ള എസ്റ്റിമേറ്റ് എടുത്തിരുന്നെങ്കിലും ഫണ്ടിന്റെ അപര്യാപ്തത മൂലം പദ്ധതി നടന്നില്ല. ഇത്തവണ മന്ത്രി കൂടിയായ സജി ചെറിയാന് വെള്ളക്കെട്ടിന് പരിഹാരം കാണുമെന്ന പ്രതീക്ഷയിലാണ് പ്രദേശവാസികള്.